text: Må ikke se sit barnebarn
  23 december 2012 kl. 11.23
  En mormor i Gesten efterlyser klarere regler for bedsteforældres samvær med anbragte børnebørn.
  Birthe Lunds tre-årige barnebarn er anbragt i familiepleje, og mormoderen stiller ikke spørgsmål ved selve anbringelsen uden for hjemmet.
  - Jeg forstår bare ikke, hvorfor jeg ikke må være mere sammen med hende. Jeg er hendes mormor. Jeg er en af dem, der bedst ved, hvordan hun trives.
  
  To timer hver måned
  Kort efter fødslen blev Sille tvangsfjernet fra sine forældre, og den beslutning er mormoderen ikke uenig i.
  Fra Sille var et år og frem til januar i år, boede hun hos sin mormor. Derefter besluttede Esbjerg Kommune, at Sille ikke fik nok ud af at være hjemme hos sin mormor.
  Det er nu endt med, at Birthe Lund må være sammen med sit barnebarn to timer om måneden - søndag eftermiddag kl. halv tre til halv fem.
  
  Ret til samvær
  Sammen med formanden Grethe Laurberg fra Foreningen af Aktive Bedsteforældre har Birthe Lund i begyndelsen af januar fået foretræde for Folketingets socialudvalg.
  Formålet er blandt andet at få Folketinget til at lægge pres på kommunerne for at leve op til den nuværende lovgivning, der ifølge Birthe Lund rent faktisk sikrer anbragte børns ret til samvær med de biologiske bedsteforældre.
  